b'\n_START_ARTICLE_\nBibelhumanisme\n_START_SECTION_\nBiblia Polyglota Complutensis\n_START_PARAGRAPH_\nDen f\xc3\xb8rste som satte i gang i st\xc3\xb8rre skala for \xc3\xa5 f\xc3\xa5 til dette, var den spanske kardinal Francisco Ximenes de Cisneros, erkebiskop av Toledo og primas for den katolske kirke i Spania. Det dreier seg om complutenserbibelen (Biblia Polyglota Complutensis), utarbeidet p\xc3\xa5 oppdrag av kardinalen siden 1502. _NEWLINE_Kardinal Cisneros anskaffet mange manuskripter og innb\xc3\xb8d de ypperste kirkelige l\xc3\xa6rde til \xc3\xa5 kompilere det hele til en massiv og fullstendig polyglottversjon \xc2\xabfor \xc3\xa5 gjenopplive det hensyknede studiet av De hellige skrifter\xc2\xbb. De l\xc3\xa6rde tr\xc3\xa5dte sammen i byen Alcal\xc3\xa1 de Henares (p\xc3\xa5 latin: Complutum), ved det kardinalens eget universitet der. Helt fra 1502 ble arbeidet ledet av teologen Diego Lopez de Z\xc3\xba\xc3\xb1iga, og skulle p\xc3\xa5g\xc3\xa5 i femten \xc3\xa5r._NEWLINE_Etter et m\xc3\xb8ysommelig arbeid ble NT-delen ferdig og trykket den 10. januar 1514. Den ble imidlertid ikke utgitt med det samme. Man ventet p\xc3\xa5 pavelig godkjennelse f\xc3\xb8r offentliggj\xc3\xb8ring, evt. ogs\xc3\xa5 p\xc3\xa5 at resten, dvs. Det gamle testamente, skulle bli ferdig (som den ble i 1517). Utgivelsen av den samlede complutenserbibelen fant sted i 1522._NEWLINE_Complutenserbibelen ble utgitt som et seksbinds verk. De f\xc3\xb8rste fire bind inneholdt GT. Hver side var i tre tekstspalter: Hebraisk ytterst, den latinske Vulgata i midten, og den greske septuagintatekst innerst. P\xc3\xa5 hver side av den del som gjengav Moseb\xc3\xb8kene var den arameiske tekst (Targum Onkelos, det kaldeiske targum) med en egen oversettelse av den til latin tilf\xc3\xb8yd nederst p\xc3\xa5 siden. Femte bind, med NT, har parallelle spalter med gresk tekst og latinsk vulgatatekst. Sjette bind har diverse ordbokdeler for hebraisk, aramaisk og gresk og noen studiehjelpemidler.\n_START_SECTION_\nErasmusbibelen\n_START_PARAGRAPH_\nEn boktrykker i Basel, Johann Froben, var klar over det arbeide som var gjort i Spania, og ville komme det i forkj\xc3\xb8pet f\xc3\xb8r det ble offentliggjort. Han engasjerte humanisten Beatus Rhenanus, som den 17. april 1515 kontaktet Erasmus av Rotterdam. Han begynte arbeidet noks\xc3\xa5 umiddelbart. Hastigheten gikk utvilsomt ut over kvaliteten, og nyoppdagede manuskripter fikk et gjennomslag som viser at det ikke var mye tid til \xc3\xa5 vekte dem i forhold til andre kilder. Avslutningen av \xc3\x85penbaringsboken (\xc3\x85p 22,16b-21) oversatte Erasmus tilbake fra latinsk (Vulgata), fordi han ikke hadde for h\xc3\xa5nden noe gresk kildeunderlag. _NEWLINE_Trykkingen begynte i september 1515 og hele arbeidet var ferdigstilt i mars 1516. Erasmusbibelen ble en kritisk utgave av det greske nytestament Novum Instrumentum omne, diligenter ab Erasmo Rot. Recognitum et Emendatum, med en oversettelse til latin (som Erasmus mente var egnet til \xc3\xa5 erstatte Vulgata), og med anmerkninger. Erasmus utgav etterhvert tre omarbeidede utgaver, i 1522, 1527 og 1535. Fra annenutgaven av ble \xc2\xabInstrumentum\xc2\xbb endret til det mer gjengse \xc2\xabTestamentum\xc2\xbb._NEWLINE_Erasmusbibelen var grunnlaget for det meste av den bibelgranskning som fant sted i det sentrale og nordlige Europa i tiden som fulgte. Den var det viktigste og altoverveiende utgangspunktet for Martin Luthers oversettelse til tysk i 1521. Ogs\xc3\xa5 den engelske \xc2\xabMatthew Bible\xc2\xbb og \xc2\xabKing James Version\xc2\xbb var influert av Erasmusbibelen._NEWLINE_En ytterligere grunn til Erasmustekstens forsprang p\xc3\xa5 den bedre gjennomarbeidede complutenserteksten var at keiser Karl V gav den et fem\xc3\xa5rig monopol. Dette utsatte complutenserbibelen ytterligere noen \xc3\xa5r. _NEWLINE_Complutenserbibelen hadde ogs\xc3\xa5 innflytelse p\xc3\xa5 endel senere bibeloversettelser, som f.eks. den engelske Douaibibelen.'